Návrh ROZHODNUTIE RADY o podpise Dohody medzi Kanadou a Európskou úniou o prenose a spracovaní údajov z osobného záznamu o cestujúcom /* COM/2013/0529 final - 2013/0251 (NLE) */





DÔVODOVÁ SPRÁVA Kanadské právne predpisy oprávňujú Kanadský úrad pohraničnej služby požadovať od každého leteckého dopravcu prevádzkujúceho osobnú leteckú dopravu do/z Kanady, aby jej poskytol elektronický prístup k údajom z osobného záznamu o cestujúcom (PNR) pred príletom cestujúceho do Kanady alebo jeho odletom z Kanady. Žiadosti kanadských orgánov vychádzajú z oddielu 107 bodu 1 colného zákona, (colných) právnych predpisov o informáciách o cestujúcich, odseku 148 pododseku 1 písm. d) Zákona na ochranu prisťahovalcov a utečencov a nariadenia 269 príslušných predpisov na ochranu prisťahovalcov a utečencov. Uvedené právne predpisy majú umožniť získať údaje z PNR v elektronickej forme ešte pred príletom, čím sa značne posilňuje schopnosť Kanadského úradu pohraničnej služby vykonávať efektívne a účinné predbežné posúdenie rizika spojeného s cestujúcimi a uľahčiť cestovanie v dobrej viere, a zvýšiť tak bezpečnosť Kanady. Európska únia v spolupráci s Kanadou v boji proti terorizmu a inej závažnej nadnárodnej trestnej činnosti považuje postupovanie údajov z PNR Kanade za prostriedok, ktorým sa posilňuje medzinárodná policajná a justičná spolupráca. To sa dosiahne výmenou analytických informácií obsahujúcich údaje z PNR získané Kanadou s príslušnými policajnými a súdnymi orgánmi členských štátov, ako aj s Europolom a Eurojustom v rámci ich príslušných mandátov. PNR je záznam o cestovných požiadavkách každého cestujúceho, ktorý obsahuje všetky informácie potrebné na to, aby leteckí dopravcovia mohli spracovávať a kontrolovať rezervácie. Leteckí dopravcovia majú povinnosť poskytovať Kanadskému úradu pohraničnej služby prístup k určitým údajom z PNR, ktoré sú zhromaždené a uložené v automatizovaných systémoch leteckých dopravcov pre rezervácie a odlety. Právne predpisy EÚ o ochrane údajov neumožňujú európskym ani iným dopravcom prevádzkujúcim lety z EÚ postupovať údaje z PNR o svojich cestujúcich tretím krajinám, ktoré nezabezpečujú primeranú úroveň ochrany osobných údajov bez náležitých záruk. Treba nájsť riešenie, ktoré poskytne právny základ pre postupovanie údajov z PNR zo strany EÚ Kanade, ktoré bude uznaním potreby a dôležitosti využívania údajov z PNR v boji proti terorizmu a inej závažnej nadnárodnej trestnej činnosti a ktoré zároveň poskytne právnu istotu leteckým dopravcom. Toto riešenie by sa malo navyše uplatňovať jednotne v celej Európskej únii s cieľom zabezpečiť právnu istotu pre leteckých dopravcov a rešpektovanie práv jednotlivcov na ochranu osobných údajov, ako aj ich fyzickú bezpečnosť. Európska únia uzavrela v roku 2005 s Kanadou dohodu[1] o spracovaní údajov z PNR na základe súboru záväzkov Kanadského úradu pohraničnej služby v súvislosti s uplatňovaním jej programu PNR. Tieto záväzky boli uvedené v prílohe k rozhodnutiu Komisie o primeranej ochrane osobných údajov uvedených v osobných záznamoch o cestujúcich v leteckej doprave poskytovaných Kanadskému úradu pohraničnej služby[2]. Po skončení platnosti rozhodnutia Komisie v roku 2009 prijal Kanadský úrad pohraničnej služby jednostranné rozhodnutie, ktorým sa EÚ zaručil, že záväzky budú naďalej platné a účinné v plnom rozsahu až do začatia vykonávania novej dohody. Po vstupe Lisabonskej zmluvy do platnosti prijal Európsky parlament 5. mája 2010 uznesenie[3], v ktorom požadoval opätovné prerokovanie dohody na základe určitých kritérií. Rada 21. septembra 2010 prijala odporúčanie Komisie, aby povolila začatie rokovaní o dohode medzi Európskou úniou a Kanadou o prenose a využívaní údajov z PNR v záujme prevencie a boja proti terorizmu a inej závažnej nadnárodnej trestnej činnosti. Európsky parlament 11. novembra 2010 prijal uznesenie[4] o odporúčaní Komisie Rade, aby povolila začatie rokovaní. Rada 2. decembra 2010 prijala spolu so smernicou na rokovania rozhodnutie, ktorým poverila Komisiu, aby v mene Európskej únie začala rokovania. V nadväznosti na rokovania medzi stranami bola dohoda parafovaná 6. mája 2013. V tejto dohode sa zohľadňujú všeobecné kritériá stanovené v oznámení Komisie o všeobecnom prístupe k prenosu osobných záznamov o cestujúcich do tretích krajín[5] a smernice na rokovania vypracované Radou a dohoda je s nimi v súlade. PNR sa osvedčili ako veľmi dôležitý nástroj v boji proti terorizmu a závažnej trestnej činnosti. Dohoda poskytuje niekoľko významných záruk pre tie osoby, ktorých údaje sa prenášajú a spracúvajú. Účel spracovania údajov z PNR sa obmedzuje výlučne na prevenciu, odhaľovanie, vyšetrovanie a trestné stíhanie teroristických trestných činov a závažnej nadnárodnej trestnej činnosti. Obdobie na uchovávanie údajov z PNR je obmedzené a po 30 dňoch sa údaje anonymizujú. Jednotlivci majú právo na prístup, opravu, nápravu a informácie. Prenos údajov sa bude uskutočňovať výlučne použitím metódy „push“, na základe ktorej leteckí dopravcovi postupujú požadované údaje z PNR Kanadskému úradu pohraničnej služby, a ponechávajú si tak kontrolu nad tým, ktoré údaje sa poskytujú. Využívanie citlivých údajov je obmedzené na veľmi výnimočné prípady a podlieha prísnym podmienkam a účinným zárukám vrátane súhlasu vedúceho predstaviteľa Kanadského úradu pohraničnej služby a vymazania údajov po uplynutí veľmi krátkeho obdobia. Dohľad nad dodržiavaním týchto pravidiel zo strany Kanady bude vykonávať kanadský komisár pre ochranu súkromia a sekcia Kanadského úradu pohraničnej služby pre odvolania. V článku 218 ods. 5 Zmluvy o fungovaní Európskej únie sa uvádza, že Rada prijíma rozhodnutia o podpise medzinárodných dohôd. Komisia preto navrhuje Rade, aby prijala rozhodnutie, ktorým povoľuje podpis Dohody medzi Kanadou a Európskou úniou o prenose a spracovaní údajov z osobného záznamu o cestujúcom. 2013/0251 (NLE) Návrh ROZHODNUTIE RADY o podpise Dohody medzi Kanadou a Európskou úniou o prenose a spracovaní údajov z osobného záznamu o cestujúcom RADA EURÓPSKEJ ÚNIE, so zreteľom na Zmluvu o fungovaní Európskej únie, a najmä na jej článok 82 ods. 1 písm. d) a článok 87 ods. 2 písm. a) v spojení s jej článkom 218 ods. 5, so zreteľom na návrh Európskej komisie, keďže: (1) Rada 2. decembra 2010 prijala spolu so smernicami na rokovania rozhodnutie, ktorým poverila Komisiu, aby v mene Európskej únie začala rokovania s Kanadou o prenose a využívaní údajov z osobného záznamu o cestujúcom (PNR) v záujme prevencie a boja proti terorizmu a inej závažnej nadnárodnej trestnej činnosti. (2) Dohoda bola prerokovaná. Rokovania boli úspešne ukončené parafovaním dohody. (3) Dohoda by sa mala podpísať s výhradou jej uzavretia k neskoršiemu dátumu. (4) Táto dohoda rešpektuje základné práva a dodržiava zásady uznané najmä Chartou základných práv Európskej únie, konkrétne právo na súkromný a rodinný život uznané v článku 7 charty, právo na ochranu osobných údajov uznané v článku 8 charty a právo na účinný prostriedok nápravy a na spravodlivý proces uznané v článku 47 charty. Táto dohoda by sa mala vykonávať v súlade s uvedenými právami a zásadami. (5) [V súlade s článkom 3 Protokolu č. 21 o postavení Spojeného kráľovstva a Írska s ohľadom na priestor slobody, bezpečnosti a spravodlivosti, ktorý je pripojený k Zmluve o Európskej únii a Zmluve o fungovaní Európskej únie, sa Spojené kráľovstvo a Írsko zúčastňujú na prijatí tohto rozhodnutia.] (6) V súlade s článkami 1 a 2 Protokolu č. 22 o postavení Dánska, ktorý je pripojený k Zmluve o Európskej únii a Zmluve o fungovaní Európskej únie, sa Dánsko nezúčastňuje na prijatí tohto rozhodnutia, nie je ním viazané ani nepodlieha jeho uplatňovaniu, PRIJALA TOTO ROZHODNUTIE: Článok 1 Podpis Dohody medzi Kanadou a Európskou úniou o prenose a spracovaní údajov z osobného záznamu o cestujúcom sa týmto schvaľuje s výhradou jej uzavretia k neskoršiemu dátumu. Znenie dohody, ktorá sa má podpísať, je pripojené k tomuto rozhodnutiu. Článok 2 Generálny sekretariát Rady vydá pre osobu(-y) označenú(-é) vyjednávačom dohody plnú moc na podpis dohody s výhradou jej uzavretia. Článok 3 Toto rozhodnutie nadobúda účinnosť dňom jeho prijatia. V Bruseli Za Radu predseda PRÍLOHA DOHODA MEDZI KANADOU A EURÓPSKOU ÚNIOU O PRENOSE A SPRACOVANÍ ÚDAJOV Z OSOBNÉHO ZÁZNAMU O CESTUJÚCOM KANADA a EURÓPSKA ÚNIA (ďalej len „zmluvné strany“) V SNAHE predchádzať terorizmu a trestným činom súvisiacim s terorizmom, ako aj inej závažnej nadnárodnej trestnej činnosti, bojovať proti nim, potláčať ich a odstraňovať v záujme ochrany svojich demokratických spoločností a spoločných hodnôt s cieľom podporovať bezpečnosť a právny štát, UZNÁVAJÚC význam predchádzania terorizmu a trestným činom súvisiacim s terorizmom, ako aj inej závažnej nadnárodnej trestnej činnosti, boja proti nim, ich potláčania a odstraňovania pri súčasnom dodržiavaní základných práv a slobôd, najmä práva na súkromie a ochranu osobných údajov, V SNAHE posilniť a podnietiť spoluprácu medzi zmluvnými stranami v duchu partnerstva medzi Kanadou a EÚ, UZNÁVAJÚC, že spoločné využívanie informácií je podstatným prvkom boja proti terorizmu, súvisiacej trestnej činnosti a inej závažnej nadnárodnej trestnej činnosti a že využívanie údajov z osobného záznamu o cestujúcom je v tejto súvislosti dôležitým nástrojom na dosiahnutie týchto cieľov, UZNÁVAJÚC, že v záujme zaistenia verejnej bezpečnosti, ako aj na účely presadzovania práva by mali byť stanovené pravidlá upravujúce prenos údajov z osobného záznamu o cestujúcom leteckými dopravcami Kanade, UZNÁVAJÚC, že zmluvné strany vyznávajú spoločné hodnoty, pokiaľ ide o ochranu údajov a súkromia v súlade s ich príslušným právnym poriadkom, MAJÚC NA PAMÄTI záväzky EÚ podľa článku 6 Zmluvy o Európskej únii týkajúce sa dodržiavania základných práv, právo na súkromie v súvislosti so spracovaním osobných údajov, ako sa uvádza v článku 16 Zmluvy o fungovaní Európskej únie, zásadu proporcionality a nevyhnutnosti v súvislosti s právom na súkromný a rodinný život, rešpektovanie súkromia a ochranu osobných údajov podľa článku 8 Európskeho dohovoru o ochrane ľudských práv a základných slobôd, Dohovor Rady Európy č. 108 o ochrane jednotlivcov pri automatizovanom spracúvaní osobných údajov a jeho dodatkový protokol č. 181 a články 7 a 8 Charty základných práv Európskej únie, VZHĽADOM NA príslušné ustanovenia kanadskej charty práv a slobôd a kanadských právnych predpisov upravujúcich ochranu súkromia, BERÚC NA VEDOMIE záväzok Európskej únie, že zabezpečí, aby leteckým dopravcom nebolo bránené konať v súlade s kanadskými právnymi predpismi upravujúcimi prenos údajov z osobného záznamu o cestujúcom zo zdrojov Európskej únie do Kanady podľa tejto dohody, POTVRDZUJÚC, že v roku 2008 sa úspešne uskutočnilo spoločné preskúmanie dohody o prenose údajov z osobného záznamu o cestujúcom, ktorú zmluvné strany uzatvorili v roku 2006, UZNÁVAJÚC, že táto dohoda by sa nemala uplatňovať na vopred poskytované informácie o cestujúcom, ktorých zhromažďovanie a prenos Kanade zabezpečujú leteckí dopravcovia na účely hraničnej kontroly, UZNÁVAJÚC zároveň, že táto dohoda nebráni Kanade, aby vo výnimočných prípadoch naďalej spracovávala informácie od leteckých dopravcov, ak je to nevyhnutné na zmiernenie akéhokoľvek závažného a bezprostredného ohrozenia leteckej dopravy alebo národnej bezpečnosti, a to pri dodržaní striktných obmedzení stanovených v kanadských právnych predpisoch a v každom prípade bez prekročenia obmedzení, ktoré stanovuje táto dohoda, BERÚC NA VEDOMIE záujem zmluvných strán a členských štátov EÚ o výmenu informácií týkajúcich sa postupu prenosu údajov z osobného záznamu o cestujúcom, ako aj zverejňovania týchto údajov mimo územia Kanady v súlade s príslušnými článkami tejto dohody a ďalej berúc na vedomie záujem EÚ o zahrnutie tohto aspektu do mechanizmu konzultácií a preskúmania stanoveného v tejto dohode, BERÚC NA VEDOMIE, že zmluvné strany môžu posúdiť nevyhnutnosť a uskutočniteľnosť podobnej dohody na spracovanie údajov z osobného záznamu o cestujúcom v námornej doprave, BERÚC NA VEDOMIE záväzok Kanady, že zabezpečí, aby príslušný kanadský orgán spracovával údaje z osobného záznamu o cestujúcom na účely predchádzania teroristickým trestným činom a závažnej nadnárodnej trestnej činnosti, ich odhaľovania, vyšetrovania a trestného stíhania v úplnom súlade so zárukami na ochranu súkromia a osobných údajov stanovenými v tejto dohode, KLADÚC DÔRAZ na význam spoločného využívania údajov z osobného záznamu o cestujúcom a príslušných a náležitých analytických informácií obsahujúcich údaje z osobného záznamu o cestujúcom, ktoré získala Kanada na základe tejto dohody, s príslušnými policajnými a justičnými orgánmi členských štátov Európskej únie, s Europolom alebo Eurojustom v záujme podpory medzinárodnej policajnej a justičnej spolupráce, POTVRDZUJÚC, že táto dohoda nevytvára precedens pre žiadne budúce dojednania medzi Kanadou a Európskou úniou ani medzi jednou z týchto zmluvných strán a ktoroukoľvek inou zmluvnou stranou, pokiaľ ide o spracovávanie a prenos údajov z osobného záznamu o cestujúcom alebo o ochranu údajov, VZHĽADOM NA spoločný záväzok zmluvných strán, že budú uplatňovať a ďalej rozvíjať medzinárodné normy v oblasti spracovania údajov z osobného záznamu o cestujúcom, SA DOHODLI TAKTO: Všeobecné ustanovenia Článok 1 Účel dohody Zmluvné strany stanovujú v tejto dohode podmienky prenosu a využívania údajov z osobného záznamu o cestujúcom na účely zaistenia bezpečnosti a ochrany verejnosti, ako aj spôsob ochrany týchto údajov. Článok 2 Vymedzenie pojmov V tejto dohode: a) „letecký dopravca“ znamená komerčnú prepravnú spoločnosť, ktorá na prepravu cestujúcich medzi Kanadou a EÚ využíva lietadlá; b) „údaje z osobného záznamu o cestujúcom“ („údaje z PNR“) znamenajú záznamy vytvorené leteckým dopravcom v súvislosti s každým letom rezervovaným cestujúcim alebo v jeho mene, ktoré sú potrebné na účely spracovania a kontroly rezervácie. Na účely tejto dohody pozostávajú údaje z PNR z prvkov uvedených v prílohe k tejto dohode. c) „spracovanie“ znamená vykonávanie akýchkoľvek operácií alebo súboru operácií s údajmi z PNR automatizovanými alebo inými prostriedkami, ako napr. ich zhromažďovanie, zaznamenávanie, usporadúvanie, uchovávanie, prepracúvanie alebo zmenu, vyžiadanie, vyhľadávanie, prehliadanie, využívanie, prenos, šírenie, zverejňovanie alebo iné sprístupňovanie, preskupovanie alebo kombinovanie, blokovanie, maskovanie, výmaz alebo likvidáciu; d) „príslušný kanadský orgán“ znamená kanadský orgán zodpovedný za prijímanie a spracovanie údajov z PNR podľa tejto dohody; e) „citlivé údaje“ sú informácie, ktoré poukazujú na rasový alebo etnický pôvod, politické názory, vierovyznanie alebo filozofické presvedčenie, členstvo v odborovej organizácii, zdravotný stav alebo sexuálnu orientáciu osoby. Článok 3 Využívanie PNR 1. Kanada zabezpečí, aby príslušný kanadský orgán spracovával údaje z PNR získané na základe tejto dohody výlučne na účely predchádzania teroristickým trestným činom alebo závažnej nadnárodnej trestnej činnosti, ich odhaľovania, vyšetrovania alebo trestného stíhania. 2. Na účely tejto dohody „teroristický trestný čin“ zahŕňa: a) čin alebo opomenutie spáchané na politické, náboženské alebo ideologické účely, s politickým, náboženským alebo ideologickým cieľom alebo z politických, náboženských alebo ideologických dôvodov s úmyslom zastrašiť verejnosť, pokiaľ ide o jej bezpečnosť vrátane ekonomickej bezpečnosti, alebo s úmyslom donútiť osobu, vládu alebo vnútroštátnu či medzinárodnú organizáciu konať alebo zdržať sa konania, a ktorých zámerom je i) spôsobiť smrť alebo ťažkú ujmu na zdraví; ii) ohroziť život jednotlivca; iii) vážne ohroziť zdravie alebo bezpečnosť verejnosti; iv) spôsobiť vážnu škodu na majetku, ktorá môže vyústiť do ujmy uvedenej v bode i) až iii), alebo v) spôsobiť vážne narušenie alebo znefunkčnenie kritických služieb, zariadení alebo systémov, a to iným spôsobom ako v dôsledku zákonného alebo nezákonného presadzovania požiadaviek, protestu, nesúhlasu alebo zastavenia práce, ako je napr. štrajk, ktorého zámerom nie je spôsobiť ujmu uvedenú v bode i) až iii), alebo b) činnosti, ktoré sú v rámci platných medzinárodných dohovorov a protokolov týkajúcich sa terorizmu vymedzené ako trestný čin, alebo c) úmyselnú účasť na akejkoľvek činnosti, ktorej cieľom je posilniť schopnosť teroristického subjektu uľahčiť alebo vykonať čin alebo opomenutie uvedené v písmene a) alebo b) alebo navádzanie osoby, skupiny alebo organizácie na takúto činnosť, alebo d) spáchanie zločinu, v prípade ktorého čin alebo opomenutie predstavuje trestný čin spáchaný v prospech teroristického subjektu, na jeho príkaz alebo v spojení s ním, alebo e) zhromažďovanie majetku alebo vyzvanie osoby, skupiny alebo organizácie, aby poskytla majetok alebo finančné a iné súvisiace služby na účely vykonania činu alebo opomenutia uvedených v písmene a) alebo b), poskytovanie alebo sprístupňovanie takéhoto majetku alebo služieb alebo využívanie a držba majetku na účely vykonania činu alebo opomenutia uvedených v písmene a) alebo b), alebo f) pokus o spáchanie alebo hrozba spáchania činu alebo opomenutia uvedených v písmene a) alebo b), zosnovanie takéhoto činu alebo opomenutia, napomáhanie pri nich, navádzanie na ne alebo poskytnutie rady v súvislosti s nimi, alebo vystupovanie v úlohe pomocníka po spáchaní trestného činu, alebo ukrývanie či zatajovanie s cieľom umožniť teroristickému subjektu uľahčiť alebo vykonať čin alebo opomenutie uvedené v písmene a) alebo b). g) Na účely tejto dohody „teroristický subjekt“ znamená: i) osobu, skupinu alebo organizáciu, ktorej účel alebo činnosť spočíva okrem iného v uľahčení alebo vykonaní činu alebo opomenutia uvedených v písmene a) alebo b), alebo ii) osobu, skupinu alebo organizáciu, ktorá úmyselne koná v mene osoby, skupiny alebo organizácie uvedených v bode i), na ich príkaz alebo v spojení s nimi. 3. Závažná nadnárodná trestná činnosť znamená trestný čin, za ktorý sa v Kanade ukladá trest odňatia slobody s hornou hranicou trestnej sadzby najmenej 4 roky alebo vyšší trest, ako to ustanovuje kanadský právny poriadok, ak ide o trestný čin nadnárodnej povahy. Na účely tejto dohody má trestný čin nadnárodnú povahu, ak: a) je spáchaný vo viac ako jednej krajine; b) je spáchaný v jednej krajine, ale podstatná časť jeho prípravy, plánovania, riadenia alebo kontroly sa uskutočňuje v inej krajine; c) je spáchaný v jednej krajine, ale je do neho zapojená organizovaná zločinecká skupina, ktorá vyvíja trestnú činnosť vo viac ako jednej krajine; d) je spáchaný v jednej krajine, ale jeho vplyv sa výrazným spôsobom prejavuje v inej krajine, alebo e) je spáchaný v jednej krajine, ale páchateľ sa nachádza v inej krajine alebo má v úmysle vycestovať do inej krajiny. 4. Vo výnimočných prípadoch môže príslušný kanadský orgán spracovávať údaje z PNR, ak je to nevyhnutné na zaistenie ochrany životne dôležitých záujmov jednotlivca, napr. v prípade: a) ohrozenia života alebo nebezpečenstva vážneho zranenia alebo b) vážneho ohrozenia verejného zdravia, najmä v zmysle medzinárodne uznávaných noriem. 5. Kanada môže v jednotlivých prípadoch spracovávať údaje z PNR aj na účely zabezpečenia: a) dohľadu alebo zodpovednosti orgánov verejnej správy alebo b) súladu s predvolaním na súd, zatýkacím rozkazom vydaným súdom alebo uznesením súdu. Článok 4 Zabezpečenie poskytovania údajov z PNR 1. EÚ zabezpečí, aby leteckým dopravcom nebolo bránené v prenose údajov z PNR príslušnému kanadskému orgánu podľa tejto dohody. 2. Kanada nebude od leteckých dopravcov požadovať, aby poskytovali tie prvky údajov z PNR, ktoré leteckí dopravcovia na účely rezervácie ešte nezhromaždili alebo ktorými ešte nedisponujú. 3. Kanada vymaže všetky údaje, ktoré prijala od leteckých dopravcov podľa tejto dohody, ak tieto údaje pozostávajú z prvkov, ktoré nie sú uvedené v prílohe. 4. Zmluvné strany zabezpečia, aby mohli leteckí dopravcovia prenášať údaje z PNR príslušnému kanadskému orgánu prostredníctvom oprávnených zástupcov, ktorí konajú v mene alebo v rámci zodpovednosti leteckého dopravcu, a to na účely a na základe podmienok, ktoré sú stanovené v tejto dohode. Článok 5 Primeranosť Príslušný kanadský orgán zabezpečí v súlade s touto dohodou primeranú úroveň ochrany pri spracovávaní a využívaní údajov z PNR, a to v zmysle príslušných právnych predpisov EÚ upravujúcich ochranu údajov. Leteckí dopravcovia, ktorí poskytujú Kanade údaje z PNR na základe tejto dohody, konajú v súlade s právnymi požiadavkami EÚ týkajúcimi sa prenosu údajov z EÚ do Kanady. Článok 6 Policajná a justičná spolupráca 1. Hneď ako je to možné, Kanada využíva príslušné a náležité analytické informácie obsahujúce údaje z PNR, ktoré získala na základe tejto dohody, spoločne s Europolom alebo Eurojustom v rámci ich príslušných právomocí alebo s policajnými a justičnými orgánmi členských štátov. Kanada zabezpečí, aby k spoločnému využívaniu týchto informácií dochádzalo v súlade s dohodami a pri náležitom zohľadnení dojednaní medzi Kanadou a Europolom, Eurojustom alebo daným členským štátom, ktoré upravujú presadzovanie práva alebo spoločné využívanie informácií. 2. Kanada využíva údaje z PNR alebo analytické informácie obsahujúce údaje z PNR, ktoré získala na základe tejto dohody, na požiadanie spoločne s Europolom alebo Eurojustom v rámci ich príslušných právomocí alebo s policajnými a justičnými orgánmi členských štátov, a to na účely predchádzania teroristickým trestným činom alebo závažnej nadnárodnej trestnej činnosti, ich odhaľovania, vyšetrovania alebo trestného stíhania v rámci Európskej únie. Kanada sprístupňuje tieto informácie v súlade s dohodami a pri náležitom zohľadnení dojednaní medzi Kanadou a Europolom, Eurojustom alebo daným členským štátom, ktoré upravujú presadzovanie práva, justičnú spoluprácu alebo spoločné využívanie informácií. Záruky uplatniteľné pri spracovaní údajov z PNR Článok 7 Zákaz diskriminácie Kanada zabezpečí, aby sa záruky uplatniteľné pri spracovaní údajov z PNR uplatňovali na všetkých cestujúcich v rovnakej miere a bez nezákonnej diskriminácie. Článok 8 Využívanie citlivých údajov 1. V prípade, že zhromaždené údaje z PNR o cestujúcom obsahujú citlivé údaje, Kanada zabezpečí, aby príslušný kanadský orgán zamaskoval citlivé údaje prostredníctvom automatizovaného systému. Kanada zabezpečí, aby príslušný kanadský orgán upustil od spracovania takýchto údajov, s výnimkou prípadov, ktoré sú v súlade s odsekmi 3, 4 a 5. 2. Kanada poskytne Európskej komisii zoznam kódov a pojmov označujúcich citlivé údaje, ktoré je Kanada povinná zamaskovať. Kanada poskytne uvedený zoznam do 90 dní od nadobudnutia platnosti tejto dohody. 3. Kanada môže vo výnimočných prípadoch citlivé údaje spracovávať, ak je to nevyhnutné vzhľadom na ohrozenie života jednotlivca alebo na nebezpečenstvo vážneho zranenia. 4. Kanada zabezpečí, aby sa spracovanie citlivých údajov v súlade s odsekom 3 uskutočnilo výlučne za predpokladu dodržania striktných procesných opatrení vrátane týchto: a) spracovanie citlivých údajov je schválené vedúcim predstaviteľom príslušného kanadského orgánu; b) citlivé údaje spracováva výlučne úradník, ktorý bol osobitne oprávnený na túto činnosť, a c) po odmaskovaní sa citlivé údaje nespracovávajú prostredníctvom automatizovaného systému. 5. Kanada vymaže citlivé údaje najneskôr 15 dní po ich prijatí, pokiaľ ich neuchová v súlade s článkom 16 ods. 5. 6. V prípade, že príslušný kanadský orgán spracováva v súlade s odsekmi 3, 4 a 5 citlivé údaje jednotlivca, ktorý je občanom členského štátu, Kanada zabezpečí, aby príslušný kanadský orgán oznámil túto skutočnosť orgánom daného členského štátu pri najbližšej možnej príležitosti. Kanada vydá toto oznámenie v súlade s dohodami alebo pri náležitom zohľadnení dojednaní medzi Kanadou a daným členským štátom, ktoré upravujú presadzovanie práva alebo spoločné využívanie informácií. Článok 9 Bezpečnosť a integrita údajov 1. Kanada zavedie regulačné, procesné alebo technické opatrenia na ochranu údajov z PNR pred náhodným, nezákonným alebo neoprávneným prístupom, spracovaním alebo stratou. 2. Kanada zabezpečí overenie zhody a ochranu, bezpečnosť, dôvernosť a integritu údajov. Kanada: a) uplatňuje na údaje z PNR postupy šifrovania a udeľovania oprávnenia, ako aj dokumentačné postupy; b) obmedzuje prístup k údajom z PNR len na oprávnených úradníkov; c) uchováva údaje z PNR vo fyzicky bezpečnom prostredí, ktoré je chránené kontrolou prístupu, a d) zavedie mechanizmus, ktorý zabezpečí, aby vyhľadávanie v PNR prebiehalo v súlade s článkom 3. 3. V prípade, že dôjde k neoprávnenému sprístupneniu alebo zverejneniu údajov jednotlivca z PNR, Kanada prijme opatrenia na oznámenie tejto skutočnosti danému jednotlivcovi a na zmiernenie možnej ujmy a zároveň zavedie nápravné opatrenia. 4. Kanada zabezpečí, aby príslušný kanadský orgán bezodkladne informoval Európsku komisiu o akýchkoľvek závažných prípadoch náhodného, nezákonného alebo neoprávneného prístupu k údajom z PNR, ich spracovania alebo straty. 5. Akékoľvek narušenie bezpečnosti údajov, najmä také, ktoré má za následok náhodnú alebo nezákonnú likvidáciu alebo náhodnú stratu údajov, ich zmenu, neoprávnené zverejnenie alebo prístup k nim alebo akékoľvek nezákonné formy ich spracovania, podlieha účinným a odrádzajúcim nápravným opatreniam vrátane prípadných sankcií. Článok 10 Dohľad 1. Záruky na ochranu údajov uplatňované pri spracovávaní údajov z PNR podľa tejto dohody budú podliehať dohľadu nezávislého verejného orgánu alebo orgánu zriadeného administratívnymi postupmi, ktorý svoje poslanie vykonáva nestranne a ktorý preukázal svoju nezávislosť. Tento orgán je oprávnený preskúmať dodržiavanie pravidiel týkajúcich sa zhromažďovania, využívania, zverejňovania a uchovávania údajov z PNR alebo nakladania s nimi. Môže vykonávať posúdenia zhody a príslušné preskúmania, vypracovávať správy o prípadných zisteniach a predkladať odporúčania príslušnému kanadskému orgánu. Orgán vykonávajúci dohľad je v prípade potreby oprávnený postúpiť prípady porušenie právnych predpisov súvisiacich s touto dohodou na trestné stíhanie alebo na disciplinárne konanie. 2. Príslušný orgán zabezpečí, aby boli sťažnosti týkajúce sa porušovania tejto dohody riadne prijaté, prešetrené a vybavené, a aby bola následne prijatá príslušná náprava. Článok 11 Transparentnosť 1. Kanada zabezpečí, aby príslušný kanadský orgán uverejnil na svojich webových stránkach: a) zoznam právnych predpisov, na základe ktorých je zhromažďovanie údajov z PNR oprávnené; b) dôvody zhromažďovania údajov z PNR; c) spôsob ochrany údajov z PNR; d) spôsob a rozsah zverejňovania údajov; e) informácie týkajúce sa prístupu, opravy, poznámky a nápravy a f) kontaktné údaje v prípade otázok. 2. V záujme podpory transparentnosti spolupracujú zmluvné strany, pokiaľ možno už v čase rezervácie, so zainteresovanými stranami, ako napr. so sektorom leteckej dopravy, a na tento účel poskytujú cestujúcim nasledujúce informácie: a) dôvody zhromažďovania údajov z PNR; b) využívanie údajov z PNR; c) postup žiadania o prístup k údajom z PNR a d) postup žiadania o opravu údajov z PNR. Článok 12 Prístup v prípade jednotlivcov 1. Kanada zabezpečí, aby mal každý jednotlivec prístup k svojim údajom z PNR. 2. Kanada zabezpečí, aby príslušný kanadský orgán v primeranom čase: a) poskytol jednotlivcovi kópiu jeho údajov z PNR, ak jednotlivec o svoje údaje z PNR písomne požiada; b) písomne odpovedal na akúkoľvek žiadosť; c) poskytol jednotlivcovi prístup k zaznamenaným informáciám a potvrdil, že jeho údaje z PNR boli zverejnené, ak jednotlivec o takéto potvrdenie požiada; d) uviedol právne alebo faktické dôvody zamietnutia prístupu k údajom jednotlivca z PNR; e) informoval jednotlivca v prípade, že údaje z PNR neexistujú; f) informoval jednotlivca o možnosti podať sťažnosť a o postupe podávania takejto sťažnosti. 3. Kanada môže pristúpiť k tomu, aby zverejnenie informácií podliehalo primeraným právnym požiadavkám a obmedzeniam vrátane akýchkoľvek obmedzení, ktoré sú nevyhnutné na predchádzanie trestným činom, ich odhaľovanie, vyšetrovanie alebo trestné stíhanie alebo na ochranu verejnej alebo národnej bezpečnosti, a to pri náležitom zohľadnení oprávnených záujmov príslušného jednotlivca. Článok 13 Oprava údajov alebo poznámka k údajom v prípade jednotlivcov 1. Kanada zabezpečí, aby mohol každý jednotlivec požiadať o opravu svojich údajov z PNR. 2. Kanada zabezpečí, aby príslušný kanadský orgán posúdil všetky písomné žiadosti o opravu a aby v primeranom čase: a) vykonal opravu údajov z PNR a oznámil túto skutočnosť jednotlivcovi alebo b) čiastočne alebo úplne zamietol vykonanie opravy a aby: i) pripojil k údajom z PNR poznámku o všetkých požadovaných opravách, ktoré boli zamietnuté; ii) oznámil jednotlivcovi, že: i. žiadosť o opravu bola zamietnutá a aby uviedol právne alebo faktické dôvody tohto zamietnutia; ii. k údajom z PNR bola pripojená poznámka podľa bodu i) a c) informoval jednotlivca o možnosti podať sťažnosť a o postupe podávania takejto sťažnosti. Článok 14 Správna a súdna náprava 1. Kanada zabezpečí, aby sťažnosti jednotlivcov týkajúce sa žiadosti o prístup k údajom z PNR, ich opravu alebo pripojenie príslušnej poznámky prijímal, prešetroval a vybavoval nezávislý verejný orgán alebo orgán zriadený administratívnymi postupmi, ktorý svoje poslanie vykonáva nestranne a ktorý preukázal svoju nezávislosť. Kanada zabezpečí, aby príslušný orgán informoval sťažovateľa o prostriedkoch uplatnenia súdnej nápravy podľa odseku 2. 2. Kanada zabezpečí, aby každý jednotlivec, ktorý sa domnieva, že jeho práva boli porušené rozhodnutím alebo konaním súvisiacim s jeho údajmi z PNR, mohol v súlade s kanadským právnym poriadkom žiadať o účinnú súdnu nápravu, a to prostredníctvom súdneho preskúmania alebo iného opravného prostriedku vrátane prípadnej kompenzácie. Článok 15 Rozhodnutia prijaté na základe automatizovaného spracovania Kanada neprijme výlučne na základe automatizovaného spracovania údajov z PNR žiadne rozhodnutia, ktoré by mali výrazný negatívny vplyv na cestujúceho. Článok 16 Uchovávanie údajov z PNR 1. Kanada uchováva údaje z PNR maximálne počas piatich rokov od dátumu ich prijatia. 2. Kanada obmedzí prístup k údajom na ohraničený počet úradníkov, ktorých osobitne poverila touto činnosťou. 3. a) Kanada 30 dní od prijatia údajov z PNR anonymizuje prostredníctvom maskovania mená všetkých cestujúcich. b) Dva roky od prijatia údajov z PNR anonymizuje Kanada prostredníctvom maskovania aj tieto údaje: i) ďalšie mená uvedené v PNR vrátane počtu cestujúcich v rámci PNR; ii) všetky dostupné kontaktné údaje (vrátane údajov o pôvodcovi týchto údajov); iii) všeobecné poznámky vrátane ďalších doplňujúcich informácií (OSI), informácií o špecifických službách (SSI) a informácií o špecifických požiadavkách (SSR), ak obsahujú akékoľvek informácie, na základe ktorých je možné identifikovať fyzickú osobu, a iv) akékoľvek vopred poskytované informácie o cestujúcom (API) zhromaždené na účely rezervácie, ak obsahujú akékoľvek informácie, na základe ktorých je možné identifikovať fyzickú osobu. 4. Kanada môže odmaskovať údaje z PNR len v tom prípade, ak je na základe dostupných informácií nevyhnutné uskutočniť vyšetrovanie v oblasti pôsobnosti článku 3, a to týmto spôsobom: a) od 30 dní do dvoch rokov od prvotného prijatia údajov, a to len obmedzeným počtom úradníkov osobitne poverených touto činnosťou, a b) od dvoch rokov do piatich rokov od prvotného prijatia údajov, a to len na základe predchádzajúceho povolenia udeleného vedúcim predstaviteľom príslušného kanadského orgánu alebo vyšším úradníkom, ktorého vedúci predstaviteľ na to osobitne splnomocnil. 5. Bez ohľadu na odsek 1: a) Kanada môže uchovávať údaje z PNR, ktoré sú potrebné na účely osobitného opatrenia, preskúmania, vyšetrovania, presadzovania práva, súdneho konania, trestného stíhania alebo výkonu sankcií, až do ukončenia týchto úkonov; b) Kanada uchováva údaje z PNR uvedené v písmene a) počas ďalšieho obdobia dvoch rokov, a to len na účely zabezpečenia zodpovednosti alebo dohľadu orgánov verejnej správy, t. j. aby mohli byť tieto údaje sprístupnené cestujúcemu v prípade, že o to požiada. 6. Po uplynutí obdobia na uchovávanie údajov z PNR Kanada tieto údaje zlikviduje. Článok 17 Zápis a dokumentácia prípadov spracovania údajov z PNR Kanada vykoná o každom spracovaní údajov z PNR zápis. Kanada využíva tieto zápisy a dokumentáciu len na účely: a) vlastnej kontroly a overenia zákonnosti spracovania údajov; b) zabezpečenia riadnej integrity údajov; c) zaistenia bezpečnosti spracovania údajov a d) zabezpečenia dohľadu alebo zodpovednosti orgánov verejnej správy. Článok 18 Zverejňovanie údajov na území Kanady 1. Kanada zabezpečí, aby príslušný kanadský orgán zverejnil údaje z PNR iným kanadským štátnym orgánom, a to za predpokladu, že: a) údaje z PNR sa zverejnia štátnym orgánom, ktorých poslanie priamo súvisí s oblasťou pôsobnosti článku 3; b) údaje z PNR sa zverejnia na základe posúdenia konkrétneho prípadu; c) zverejnenie je za daných okolností nevyhnutné na účely uvedené v článku 3; d) sa zverejní len minimálne množstvo potrebných údajov z PNR; e) prijímajúci štátny orgán zabezpečí rovnakú úroveň ochrany údajov ako záruky uvedené v tejto dohode a f) prijímajúci štátny orgán nezverejní údaje z PNR inému subjektu, pokiaľ takého zverejnenie nepovolí príslušný kanadský orgán za podmienok stanovených v tomto odseku. 2. Pri prenose analytických informácií, ktoré obsahujú údaje z PNR získané na základe tejto dohody, sa dodržiavajú záruky uplatniteľné na údaje z PNR stanovené v tomto článku. Článok 19 Zverejňovanie údajov mimo územia Kanady 1. Kanada zabezpečí, aby príslušný kanadský orgán mohol zverejniť údaje z PNR štátnym orgánom krajín, ktoré nie sú členskými štátmi Európskej únie, a to len za predpokladu, že: a) údaje z PNR sa zverejnia štátnym orgánom, ktorých poslanie priamo súvisí s oblasťou pôsobnosti článku 3; b) údaje z PNR sa zverejnia na základe posúdenia konkrétneho prípadu; c) údaje z PNR sa zverejnia len vtedy, ak je to nevyhnutné na účely uvedené v článku 3; d) sa zverejní len minimálne množstvo potrebných údajov z PNR; e) príslušný kanadský orgán sa uistil, že: i) zahraničný orgán, ktorý prijíma údaje z PNR, uplatňuje také normy na ochranu údajov z PNR, ktoré zodpovedajú normám stanoveným v tejto dohode, a to v súlade s dohodami a pri náležitom zohľadnení dojednaní, ktoré tieto normy obsahujú, alebo ii) zahraničný orgán uplatňuje také normy na ochranu údajov z PNR, na ktorých sa dohodol s EÚ. 2. V prípade, že príslušný kanadský orgán zverejnil v súlade s odsekom 1 z PNR údaje jednotlivca, ktorý je občanom členského štátu, Kanada zabezpečí, aby príslušný kanadský orgán oznámil túto skutočnosť orgánom daného členského štátu pri najbližšej možnej príležitosti. Kanada vydá toto oznámenie v súlade s dohodami alebo pri náležitom zohľadnení dojednaní medzi Kanadou a daným členským štátom, ktoré upravujú presadzovanie práva alebo spoločné využívanie informácií. 3. Pri prenose analytických informácií, ktoré obsahujú údaje z PNR získané na základe tejto dohody, sa dodržiavajú záruky uplatniteľné na údaje z PNR stanovené v tomto článku. Článok 20 Spôsob prenosu Zmluvné strany zabezpečia, aby leteckí dopravcovia prenášali údaje z PNR príslušnému kanadskému orgánu výlučne na základe metódy „push“ a v súlade s týmito postupmi: a) prenos údajov z PNR elektronickými prostriedkami v súlade s technickými požiadavkami príslušného kanadského orgánu alebo v prípade technického zlyhania akýmikoľvek inými vhodnými prostriedkami, ktoré zabezpečujú náležitú úroveň bezpečnosti údajov; b) prenos údajov z PNR prostredníctvom vzájomne odsúhlaseného formátu prenášania správ; c) prenos údajov z PNR zabezpečeným spôsobom na základe spoločných protokolov, ktoré vyžaduje príslušný kanadský orgán. Článok 21 Frekvencia prenosu 1. Kanada zabezpečí, aby príslušný kanadský orgán od leteckých dopravcov požadoval prenos údajov z PNR: a) podľa stanoveného harmonogramu, pričom prvý moment prenosu nastane najskôr do 72 hodín pred plánovaných odletom, a b) maximálne päťkrát za jeden let. 2. Kanada zabezpečí, aby príslušný kanadský orgán informoval leteckých dopravcov o konkrétnom čase prenosu. 3. V osobitných prípadoch, ktoré poukazujú na potrebu dodatočného prístupu k údajom, aby bolo možné reagovať na konkrétnu hrozbu týkajúcu sa oblasti pôsobnosti článku 3, môže príslušný kanadský orgán od leteckých dopravcov požadovať, aby poskytli údaje z PNR pred plánovanými prenosmi, medzi nimi alebo po nich. Pri uplatňovaní tejto diskrečnej právomoci koná Kanada uvážlivo a primerane, pričom využíva spôsob prenosu uvedený v článku 20. Vykonávacie a záverečné ustanovenia Článok 22 Údaje z PNR prijaté pred nadobudnutím platnosti tejto dohody Kanada uplatňuje podmienky stanovené v tejto dohode na všetky údaje z PNR, ktorými disponuje v čase nadobudnutia platnosti tejto dohody. Článok 23 Reciprocita 1. V prípade, že Európska únia prijme systém na spracovanie údajov z PNR uplatniteľný pre Európsku úniu, zmluvné strany na základe vzájomnej konzultácie stanovia, či by sa mala táto dohoda zmeniť v záujme zabezpečenia plnej reciprocity. 2. Kanada a orgány EÚ spolupracujú v záujme zabezpečenia súčinnosti ich príslušných systémov na spracovanie údajov z PNR, a to takým spôsobom, ktorý zvyšuje bezpečnosť občanov Kanady, EÚ a iných krajín. Článok 24 Neuplatnenie odchýlky Táto dohoda sa nevykladá v tom zmysle, že predstavuje odchýlku od záväzkov existujúcich medzi Kanadou a členskými štátmi EÚ alebo tretími krajinami, ktoré sa týkajú predkladania žiadosti o pomoc či reagovania na takúto žiadosť v rámci nástroja vzájomnej pomoci. Článok 25 Riešenie sporov a pozastavenie uplatňovania 1. Spory vyplývajúce z výkladu, uplatňovania alebo vykonávania tejto dohody riešia zmluvné strany diplomatickou cestou, pričom sa usilujú dosiahnuť vzájomne prijateľné riešenie, ktoré by obom zmluvným stranám umožnilo dosiahnuť s ním súlad v primeranej lehote. 2. V prípade, že zmluvné strany nie sú schopné vyriešiť tento spor, ktorákoľvek zo zmluvných strán môže písomnou formou druhej zmluvnej strane diplomatickou cestou oznámiť pozastavenie uplatňovania tejto dohody. Toto pozastavenie nadobúda účinnosť 120 dní od dátumu tohto oznámenia, pokiaľ sa zmluvné strany nedohodnú inak. 3. Zmluvná strana, ktorá pozastavila uplatňovanie tejto dohody, toho pozastavenie ukončí, hneď ako sa vyrieši spor k vzájomnej spokojnosti oboch zmluvných strán. Písomnou formou pritom druhej zmluvnej strane oznámi dátum opätovného uplatňovania dohody. 4. Kanada naďalej uplatňuje podmienky stanovené v tejto dohode na všetky údaje z PNR, ktoré získala pred pozastavením uplatňovania tejto dohody. Článok 26 Konzultácie, preskúmanie a zmena 1. Zmluvné strany sa vzájomne informujú o všetkých opatreniach, ktoré majú vstúpiť do platnosti a ktoré môžu mať vplyv na túto dohodu. 2. Zmluvné strany spoločne preskúmajú vykonávanie tejto dohody jeden rok po nadobudnutí jej platnosti a potom v pravidelných intervaloch, ako aj na žiadosť ktorejkoľvek zo zmluvných strán a po ich spoločnom rozhodnutí. 3. Zmluvné strany následne spoločne zhodnotia túto dohodu štyri roky po nadobudnutí jej platnosti. 4. Zmluvné strany sa vopred dohodnú na spôsobe preskúmania, pričom sa vzájomne informujú o zložení svojich skupín. Európsku úniu zastupuje na účely tohto preskúmania Európska komisia. Uvedené skupiny pozostávajú z odborníkov v oblasti ochrany údajov a presadzovanie práva. S výhradou uplatniteľných právnych predpisov sa od každého účastníka preskúmania vyžaduje, aby zachoval dôverný charakter diskusií a aby absolvoval príslušnú bezpečnostnú previerku. Na účely tohto preskúmania zabezpečí Kanada prístup k relevantnej dokumentácii, systémom a personálu. 5. Na základe spoločného preskúmania predloží Európska komisia správu Európskemu parlamentu a Rade Európskej únie. Kanada má možnosť predložiť svoje písomné pripomienky, ktoré tvoria prílohu k správe. 6. Zmluvná strana, ktorá navrhuje zmenu tejto dohody, tak urobí písomne. Článok 27 Vypovedanie dohody 1. Zmluvná strana môže túto dohodu kedykoľvek vypovedať, a to prostredníctvom oznámenia svojho úmyslu druhej zmluvnej strane diplomatickou cestou. K vypovedaniu tejto dohody dochádza 120 dní od prijatia uvedeného oznámenia druhou zmluvnou stranou. 2. Kanada naďalej uplatňuje podmienky stanovené v tejto dohode na všetky údaje z PNR, ktoré získala pred vypovedaním tejto dohody. Článok 28 Obdobie trvania dohody 1. S výhradou odseku 2 zostáva táto dohoda v platnosti počas obdobia siedmich rokov od dátumu nadobudnutia jej platnosti. 2. Po uplynutí každého sedemročného obdobia sa platnosť dohody automaticky obnovuje na ďalších sedem rokov, pokiaľ jedna zo zmluvných strán neoznámi druhej zmluvnej strane, že nemá v úmysle platnosť tejto dohody obnoviť. Túto skutočnosť písomne oznámi druhej zmluvnej strane diplomatickou cestou, a to minimálne šesť mesiacov pred uplynutím sedemročného obdobia. 3. Kanada naďalej uplatňuje podmienky stanovené v tejto dohode na všetky údaje z PNR, ktoré získala pred vypovedaním tejto dohody. Článok 29 Územná pôsobnosť 1. S výhradou odsekov 2 až 4 sa táto dohoda uplatňuje na území, na ktoré sa vzťahuje Zmluva o Európskej únii a Zmluva o fungovaní Európskej únie, ako aj na území Kanady. 2. Táto dohoda sa uplatňuje na území Dánska, Spojeného kráľovstva alebo Írska iba za predpokladu, že Európska únia prostredníctvom Európskej komisie túto skutočnosť písomne oznámi Kanade. 3. Ak Európska únia prostredníctvom Európskej komisie oznámi Kanade pred nadobudnutím platnosti tejto dohody, že táto dohoda sa uplatňuje na území Dánska, Spojeného kráľovstva alebo Írska, táto dohoda sa na území dotknutého štátu uplatňuje od rovnakého dňa ako v prípade iných členských štátov Európskej únie. 4. Ak Európska únia prostredníctvom Európskej komisie oznámi Kanade po nadobudnutí platnosti tejto dohody, že táto dohoda sa uplatňuje na území Dánska, Spojeného kráľovstva alebo Írska, táto dohoda sa na území dotknutého štátu uplatňuje od piateho dňa po dátume tohto oznámenia. Článok 30 Záverečné ustanovenia 1. Každá zmluvná strana oznámi písomnou formou druhej zmluvnej strane ukončenie postupov, ktoré sú potrebné na nadobudnutie platnosti tejto dohody. Táto dohoda nadobúda platnosť dňom druhého z týchto oznámení. 2. Kanada pred nadobudnutím platnosti tejto dohody oznámi Európskej komisii diplomatickou cestou údaje o týchto orgánoch: a) príslušný kanadský orgán uvedený v článku 2 ods. 1 písm. d) a b) nezávislý verejný orgán alebo orgán zriadený administratívnymi postupmi uvedený v článku 10 a v článku 14 ods. 1. Kanada bezodkladne informuje o akýchkoľvek zmenách v týchto údajoch. 3. Európska únia uverejní informácie uvedené v odseku 2 v Úradnom vestníku Európskej únie. 4. Táto dohoda nahrádza všetky predchádzajúce dohody o spracovaní vopred poskytovaných informácií o cestujúcom a údajov z PNR vrátane Dohody medzi Európskym spoločenstvom a vládou Kanady o spracovaní údajov o podrobnejšej informácii o cestujúcom a záznamu podľa mena cestujúceho z 22. marca 2006. V xyz v dvoch vyhotoveniach dňa xyz v anglickom a francúzskom jazyku. Táto dohoda sa vyhotoví aj v bulharskom, českom, dánskom, estónskom, fínskom, gréckom, holandskom, litovskom, lotyšskom, maďarskom, maltskom, nemeckom, poľskom, portugalskom, rumunskom, slovenskom, slovinskom, španielskom, švédskom a talianskom jazyku. Po schválení zmluvnými stranami výmenou nót sa každé znenie bude považovať za rovnako autentické. V prípade rozdielu má pred ostatnými jazykovými verziami prednosť anglické a francúzske znenie. ZA KANADU ………………………………………….. ZA EURÓPSKU ÚNIU ………………………………………….. PRÍLOHA Prvky údajov z osobného záznamu o cestujúcom 1. kód lokalizačného záznamu PNR; 2. dátum rezervácie/vystavenia letenky; 3. dátum(-y) plánovanej cesty; 4. meno (mená); 5. dostupné informácie o cestujúcich často využívajúcich leteckú dopravu a o poskytnutých výhodách (t. j. bezplatné letenky, vyššia trieda atď.); 6. ďalšie mená uvedené v PNR vrátane počtu cestujúcich v rámci PNR; 7. všetky dostupné kontaktné údaje (vrátane údajov o pôvodcovi týchto údajov); 8. všetky dostupné informácie o platbe/fakturácii (bez podrobností o iných transakciách uskutočnených kreditnou kartou alebo z účtu, ktoré nesúvisia s transakciou za cestu); 9. cestovná trasa pre konkrétny PNR; 10. cestovná kancelária/zástupca cestovnej kancelárie; 11. informácie o spoločných letových kódoch; 12. informácie o oddelenom/rozčlenenom PNR; 13. štádium cesty cestujúceho (vrátane potvrdení a stavu odbavenia); 14. informácie o letenkách vrátane čísla letenky, údajov o jednosmerných letenkách a údajov v rámci automatizovaného výpočtu cestovného; 15. všetky informácie o batožine; 16. informácie o sedadle vrátane čísla sedadla; 17. všeobecné poznámky vrátane ďalších doplňujúcich informácií (OSI), informácií o špecifických službách (SSI) a informácií o špecifických požiadavkách (SSR); 18. akékoľvek vopred poskytované informácie o cestujúcom (API) zhromaždené na účely rezervácie; 19. všetky doterajšie zmeny v údajoch PNR uvedených v bodoch 1 až 18. [1] Ú. v. EÚ L 82, 21.3.2006, s. 15. [2] Ú. v. EÚ L 91, 29.3.2006, s. 49. [3] Ú. v. EÚ C 81E, 15.3.2011, s. 70. [4] Ú. v. EÚ C 74E, 13.3.2012, s. 8. [5] KOM(2010) 492 v konečnom znení, 21.9.2010.